Guvernul adoptă luni, în şedinţă, Hotărârea privind calendarul alegerilor din 9 iunie, alegerile europarlamentare şi cele locale urmând a fi comasate în aceeaşi zi.
Guvernul se reuneşte luni, de la ora 17.30, pentru a adopta Hotărârea privind calendarul alegerilor din 9 iunie. Executivul a adoptat, vineri, ordonanţa de urgenţă privind unele măsuri pentru organizarea şi desfăşurarea alegerilor pentru membrii din România în Parlamentul European din anul 2024 şi a alegerilor pentru autorităţile administraţiei publice locale din anul 2024, fiind actul normativ care comasează alegerilor europarlamentare cu localele în data de 9 iunie.
Astfel, perioada electorală pentru alegerile din data de 9 iunie va începe la data de 12 martie 2024 şi se va încheia în termen de trei zile de la publicarea rezultatului alegerilor în Monitorul Oficial, prevede OUG.
Preşedintele AEP – Toni Greblă a precizat că un element de noutate este pentru votul în străinătate şi anume listele suplimentare care erau consemnate cu pixul sunt acum consemnate electronic, prin Sistemul informatic de monitorizare a prezentei la vot si de prevenire a votului ilegal (SIMPV).